РЕШЕНИЕ НА КОМИСИЯТА
от 3 септември 2012 година
за изменение на Решение 2000/96/ЕО по отношение на кърлежовия енцефалит и категорията на трансмисивните заразни болести
(нотифицирано под номер C(2012) 3241)
(текст от значение за ЕИП)
(2012/492/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение № 2119/98/ЕО на Европейския парламент и на Съвета от 24 септември 1998 г. за създаване на мрежа за епидемиологично наблюдение и контрол на заразните болести в Общността (1), и по-специално член 3, буква а) от него,
като има предвид, че:
(1)
В Решение 2000/96/ЕО на Комисията от 22 декември 1999 г. относно заразните болести, които постепенно се обхващат от мрежата на Общността съгласно Решение № 2119/98/ЕО на Европейския парламент и на Съвета (2), се изброяват някои заразни болести, които трябва да бъдат обхванати от епидемиологичното наблюдение в рамките на мрежата на Общността, създадена с Решение № 2119/98/ЕО.
(2)
В приложението към Решение № 2119/98/ЕО изрично се споменават трансмисивните болести като категория заразни болести, които трябва да бъдат включени, за да се уеднакви информацията, събирана за целите на докладването.
(3)
Кърлежовият енцефалит е пренасяна от кърлежи болест по хората, която причинява дълготрайни неврологични увреждания, а в 1,4 % от случаите се стига до фатален край. Болестта може да бъде предотвратена чрез ваксинация; през последните години случаите на кърлежов енцефалит са все по-многобройни, а разпространението му обхвана нови региони в Европа. Причините за това вероятно са различни, включително изменението на климата и промяната в местообитанията на кърлежите.
(4)
Следователно кърлежовият енцефалит отговаря на критериите, посочени в приложение II към Решение 2000/96/ЕО за подбора на заразни болести, които да бъдат обхванати от епидемиологичното наблюдение в рамките на мрежата на Общността, създадена с Решение № 2119/98/ЕО, и е целесъобразно да бъде добавен в посочения в приложение I към Решение 2000/96/ЕО списък на заразните болести, които трябва да бъдат обхванати от епидемиологичното наблюдение.
(5)
Мерките, предвидени в настоящото решение, са в съответствие със становището на комитета, учреден с Решение № 2119/98/ЕО,
ПРИЕ НАСТОЯЩОТО РЕШЕНИЕ:
Член 1
Приложение I към Решение 2000/96/ЕО се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 3 септември 2012 година.